I Hjallerup Idrætscenter var svømmeren Johnni Olesen endnu en gang med til at arrangere en stor svømmeevent. Over 40 mennesker var mødt op for at tilbagelægge 100-meter-distancer for at samle ind til Julemærkehjemmet i Hobro. - Deltagerne kommer fra Sjælland, Fyn, Randers og Aabybro. Folk fra hele landet er her, fortæller Johnni Olesen. Johnni Olesen har tidligere stået bag flere svømmearrangementer og samlet ind til velgørende formål gennem foreningen ’24 timer i Hjallerup’. I 2020 vandt han titlen som 'Årets Nordjyde'. Hele overskuddet fra den alternative nytårskur går til Julemærkehjemmet i Hobro, og det er en mærkesag, som Johnni Olesen har støttet fast igennem flere år. - Jeg vil gerne hjælpe de børn, der bliver mobbet, derfor gør vi det. Det giver mig noget, jeg kan se, at det hjælper. Én af deltagerne, Jes Sølgaard fra Aalborg, var med for andet år i træk. - Det er vigtigt for mig at være med til at støtte nogle børn og unge, der har nogle vanskeligheder i deres liv. Så må os med lidt mere overskud give til dem, der mangler.

Opsummering:
En helt særlig nytårskur samler penge ind til et godt formål.